Prometne gužve koštaju putnike milijune sati
Najgore je u Los Angelesu, San Franciscu i Washingtonu
Nezadovoljstvo zbog prometa, tema je članka na naslovnici najtiražnijeg američkog lista "USA Today", kao i "Washington Posta". Prometne gužve u gradovima odnose milijune sati koje bi ljudi mogli provesti bilo na poslu ili kod kuće, a sve zbog toga što gradovi ne izgrađuju niti dovoljno cesta, niti pojačavaju infrastrukturu javnog prijevoza, dakle ne uspijevaju odgovoriti na sve jača zagušenja prometa, pokazuje studija Instituta za promet u Teksasu. Od 1982. do 2003., broj gradova u kojima ljudi izgube godišnje u prometnom krkljancu više od 20 sati, porastao je sa 5 na 51. Broj sati u godini koje prosječni gradski uposlenik provede u priometnim zastojima porastao je sa 16 1982. na 47 2003. godine. Unatoč usporavanju ekonomije prije dvije godine, pokazala je studija, prometni zastoji su 2003. izazvali 3,7 milijardi sati kašnjenja i 2,3 milijardi galona benzina utrošenog u stajanju u zastoju. Ukupni trošak prometnih gužvi u 85 promatranih gradskih područja iznosio je 63 milijarde i 100 milijuna dolara. Najgore je stanje u Los Angelesu – gdje prosječni uposlernik godišnje 93 sata stoji u zastojima -, slijedi San Francisco sa izgubljenih 72 sata, a Washington je na trećem mjestu sa 69 sati prometnih zastoja po glavi. Među deset najgorih slijede: Atlanta, Houston, Dallas, Chicago, Detroit, Boston, Miami. New York je 11, Phoenix 12, a Philadelphia 13. I daleko od granica Sjedinjenih Država nezakonito useljavanje postaje goruća tema, piše bostonski "Christian Science Monitor". Za ilustraciju, navodi se primjer gradića Danburyja, u saveznoj državni Connecticut, gdje – kao i u mnogim drugim lokalnim zajednicama – građani uzimaju stvari u vlastite ruke. Gradonačelnik Danburyja zatražio je da se policajce ove savezne države proglasi pomoćnim dužnosnicima savezne službe za useljavanje kako bi se mogli nositi s tisućama osoba bez dokumenata koje u ovo mjesto dolaze u potrazi za poslom. U saveznoj državi New Hampshire, u mjestu New Ipswich, šef policije je ilegalne imigrante počeo zatvarati pod optužbom za krivično ometanje posjeda nakon što su se oni koje je poslao agentima imigracijske službe našli na slobodi i vratili na isto mjesto. A, u Elsmereu, u saveznoj državi Delaware, gradsko vijeće razmatra globljenje radnika bez pravovaljanih radnih dozvola sa 100 dolara globe, dok bi oni koji im iznajmljuju stanove i koji ih zapošljavaju bili kažnjeni sa po tisuću dolara globe. U skladu s ovim lokalnim mjerama je i ispitivanje raspoloženja američke javnosti, koje – prema anketi televizije FOX News – nije sklono ilegalnom useljavanju: čak 91 posto Amerikanaca smatra to vrlo ozbiljnim problemom, piše "Christian Science Monitor".